Taraba, Tomáš, poslanec NR SR (2021-06-23):
Ďakujem za slovo, ďakujem za slovo. (Rečníkovi nefungoval mikrofón.) Neviem, ďakujem vám pekne za slovo. Dámy a páni, na Slovensku je dôvera v politický systém na historickom minime, a to dlhodobo. Ja si myslím, že každému by to malo byť práve počas tejto koronakrízy evidentné, že v čase, kedy si každý jeden Slovák musel uťahovať svoje opasky, v čase, kedy musel každý jeden drobný živnostník platiť účet za rôzne rozhodnutia štátu, pri ktorých veľmi často ľudia boli uvedení do omylu, kedy im boli sľúbené veci, ktoré sa následne nedodržali, tak v tomto čase si politické strany nedokázali ani len elementárne upraviť svoje financovanie tak, aby ten účet nebol vo výške 75 mil. euro, tak ako to za tieto predošlé voľby bolo. Jednoducho to, že politické strany, a to bez ohľadu na to, či sa dostali do parlamentu, alebo dosiahli 3 %, majú nárok na nehorázne peniaze, kedy napríklad OĽANO skasíruje viac ako 20 mil. eur. Každý, kto sa pohybuje v elementárnom politickom marketingu, vie, že tie peniaze sú neminuteľné, to sa nedá minúť. Za 20 mil. euro by ste museli oblepiť na Slovensku každý jeden stĺp a každú jednu lampu, aby ste tieto peniaze minuli. A to, že tí ľudia kandidovali a plné ústa rečí o tom chudobnom Slovákovi a o tom, ako sa mu štát obrátil chrbtom a teraz tu ticho čušia a šúchajú nohami len preto, aby nezahlasovali za zákon, ktorý by im dal nieže 20 mil., 10 mil., keby mali mať, by im to všetkým stačilo, ale nie proste nedá sa. SaS, ktorá kandidovala s tým, že aby tu bola pomaly odluka štátu od cirkvi, tak už im nevadí, že neexistuje na Slovensku odluka štátu od politických strán. Oni sú radi nacicnutí na štátny rozpočet. Tých 6 mil. euro, ktoré dostanú zo štátneho rozpočtu, im nevadí, im vadí to, že 68 % veriacich ľudí si platí svoju cirkev cez dane, to im platí, ale to, že štát, ktorí nie je naviazaný na žiadnu ideológiu, teda ani na nich, tak im to nevadí, že 6 mil. si oni zoberú. Práve preto absolútne podporujem návrh zákona, ktorým by sa znížilo financovanie politických strán z daní občanov. Samozrejme, že jedna alternatíva je tak, že nech si to platia priaznivci politickej strany sami, veď keď tá politická strana je populárna, keď robí pre ľudí, tak nie je najmenší problém, aby jej činnosť financovali. Samozrejme, že niektorí budú rozprávať, že áno, ak to nebudú platiť daňoví poplatníci, tak to bude platiť, neviem ulica alebo kto. Tak vidíme, že všetky tie príbehy doteraz vôbec nepotvrdzujú, že tak či tak to tá ulica platí. A aj preto by som chcel apelovať na všetkých. Sú niektoré zákony, ktoré ja absolútne nechápem, ako nedokážete z koalície podporiť. Ako nedokážete podporiť napríklad to, že ste sem kandidovali s tým, že ste sľubovali oživenie nejakého referenda, ale teraz sa všetci už vytešujete, že prenikajú správy, že Ústavný súd vám ide rozhodnúť o tom, že referendum, pod ktoré sa podpísalo 600-tisíc ľudí, Ústavný súd vyhlási podľa všetkého za nerealizovateľné v rozpore s ľudskými právami. Tak práve preto aj ja som prišiel so zákonom, o ktorom onedlho budeme rokovať, ktorý by jasne v ústave ustanovil, že referendom sa dá skrátiť funkčné obdobie. A druhý zákon, ktorý je, ktorý by len zvýšil dôveru ľudí v politický systém, ak si odkrojíte od peňazí, ktoré vám vôbec nepatria. To sú peniaze ľudí a tí ľudia teraz potrebujú peniaze a nepotrebujete to vy ako politické strany. Takže plne podporujem návrh, s ktorým kolegovia z opozície prišli, a chcem vás vyzvať celú koalíciu, aby ste sta tu prestali schovávať a jednoznačne tento návrh podporili. Ďakujem.